বস্টন জেন

বস্টন জেন: অ্যান অ্যাডভেঞ্চার হলো জেনিফার এল. হোমের লেখা একটি শিশুতোষ ঐতিহাসিক উপন্যাস। এটি ২০০১ সালে প্রকাশিত হয়। এর উত্তরসূরি উপন্যাস হলো বস্টন জেন: উইল্ডার্নেস ডেজ এবং বস্টন জেন: দ্য ক্লেইম । উপন্যাসের নামকরণ করা হয়েছে প্রধান চরিত্র জেন পেকের নাম অনুসারে। জেনকে চিনুক গোত্রের লোকেরা "বস্টন জেন" বলে ডাকত। যেহেতু চিনুকদের সংস্পর্শে আসা প্রথম আমেরিকানরা বস্টন থেকে এসেছিল, তাই চিনুকরা সমস্ত আমেরিকানদেরই "বোস্টন (নাম)" বলে ডাকত।

 সারসংক্ষেপ 
১৮৫৫ সালে ১৬ বছর বয়সী জেন পেক তার বাগ্‌দত্ত উইলিয়াম বল্টের সাথে দেখা করতে ফিলাডেলফিয়া থেকে ওয়াশিংটন অঞ্চলের শোলওয়াটার উপসাগরে পাড়ি জমায়। সে লেডি লাক নামে একটি জাহাজে যাত্রা করছে—যদিও জাহাজের ভাগ্যের সাথে নামের তেমন মিল নেই। তার সঙ্গী কেবল তার আইরিশ দাসী মেরি, যে দুর্ভাগ্যবশত একটি ঝড়ের সময় মারা যায়। জাহাজে আরও আছেন ফরাসি ক্যাথলিক যাজক ফাদার জোসেফ, যিনি অন্তত কয়েকজন স্থানীয় আদিবাসী আমেরিকানদের দীক্ষিত করার আশা পোষণ করছেন, এবং জেহু স্কুডার নামে বস্টনের এক নাবিক। উপন্যাসটি বর্তমান সময় এবং ফিলাডেলফিয়ায় জেনের অতীত জীবনের মধ্যে আনাগোনা করে, যেখানে দেখা যায় যে কীভাবে সে এক দুরন্ত মেয়ে থেকে শান্ত ও ধর্মপ্রাণ এক তরুণীতে পরিণত হয়।

অতীতচারণে দেখা যায় জেন মিস হেপলহোয়াইটস একাডেমি ফর ইয়ং লেডিসে ভর্তি হয় এবং সেখানে "শিষ্টাচার" শিক্ষা করে। প্রথমে খাপ খাইয়ে নিতে কষ্ট হলেও পরবর্তীতে সে উন্নতি করে এবং মিস হেপলহোয়াইটের প্রিয়পাত্রী হয়ে ওঠে। তার বিপত্নীক বাবা ড. জেমস পেক মেয়ের এই পরিবর্তনকে সহজভাবে নেননি। তিনি তাকে "মনের কথা স্পষ্টভাবে প্রকাশ" করতে পরামর্শ দেন। তিনি তখনকার ফ্যাশন করসেটের উল্লেখ করে বলেন "ভাঙা হাড়ের মধ্যে ফ্যাশনের কিছু নেই"। অতীতচারণে স্যালি বিডল নামের একটি মেয়ের কথা জানা যায়, যে ছোটবেলায় জেনকে উত্যক্ত করত। এছাড়া তার বাবার কাছে তৎকালে সার্জন হওয়ার প্রশিক্ষণ নেওয়া উইলিয়ামের সাথে জেনের সম্পর্কের কথাও প্রকাশ পায়।

জেন তার প্রত্যাশার চেয়ে অনেক দেরিতে শোলওয়াটার উপসাগরে পৌঁছায়। সেখানে পৌঁছে সে জানতে পারে যে উইলিয়াম ওখান থেকে চলে গেছে। উইলিয়ামের ধারণা হয়েছিল জেন তার দেওয়া কথা রাখেনি। এবার জেন একা, অভিভাবকহীন হয়ে পড়ে। এরপর জেনের মিস্টার সোয়ানের সাথে দেখা হয় এবং শীগ্রই তারা বন্ধু হয়ে ওঠে। সোয়ান ছিলেন একজন উদ্ভিদতত্ত্ববিদ, তিনি ওই এলাকার উদ্ভিদকুল নিয়ে গবেষণা করছিলেন। এছাড়া তার পরিচয় হয় মিস্টার রাসেলের সাথে, যিনি বহুকাল আগে এই এলাকায় এসে এযাবৎ বসবাস করছেন। নিজের কোনো আবাসন ব্যবস্থা না থাকায়, জেন মিস্টার রাসেল এবং আরও অনেক "রুক্ষ" স্বভাবের পুরুষের সাথে বসবাস করতে বাধ্য হয়। জেনের চিনুক গোত্রের প্রধান টোক, তার স্ত্রী সুইস, তাদের মেয়ে সুটি এবং হ্যান্ডসাম জিম নামে আরেক চিনুক তরুণের সাথেও দেখা হয়—যার নামের সাথে চেহারার আসলেই মিল ছিল। জেনের নিজেকে অপদার্থ মনে হয়; কারণ ওয়াশিংটন অঞ্চলের কঠোর জীবনযাত্রার জন্য একাডেমিতে পাওয়া তার শিক্ষা পর্যাপ্ত ছিল না। সে রান্না করতে জানত না, তাই তাকে মিস্টার রাসেলের জামা সেলাইয়ের কাজ করতে দেওয়া হয়। শীঘ্রই সে বুঝতে পারে যে তাকে দিয়ে ওই জায়গার অন্য পুরুষদেরও জামা সেলাই করানো হচ্ছে ("সব ছেলেরা" তাদের জামাও জেনের সেলাইয়ের স্তূপে রেখে যাচ্ছিল)। জেন অল্পকালের মধ্যেই তার পরিচারিকা মেরির রেখে যাওয়া বইটি ব্যবহার করে রান্না শিখে ফেলে। বইটিতে তার শৈশবের প্রচুর রান্নার রেসিপি লেখা ছিল। যার মধ্যে তার প্রিয় চেরি পাইয়ের রেসিপিও ছিল, কিন্তু হাতের কাছে চেরি না থাকায় জেন সেটাকে সামনবেরি পাইতে পরিবর্তন করে।

জেনের আরও অনেক রোমাঞ্চকর অভিজ্ঞতা হয়। একবার এক ঝরে মিস্টার সোয়ানের ক্যানোটি হারিয়ে যায়; জলে ডুব দিয়ে অনেক চেষ্টা করলেও জেন সেটা খুঁজে বের করতে ব্যার্থ হয়। তারপর সে তার কনের পোশাকের বেশিরভাগ সুইসের সাথে বিনিময় করে সোয়ানের জন্য নতুন একটি ক্যানো নিয়ে আসে। সুইসের সাথে ততদিনে তার একটি স্থিতিশীল সম্পর্ক তৈরি হয়ে গিয়েছিল। মিস্টার সোয়ান এরপর তাকে তার ঝিনুক ব্যবসায়ে অংশী করে নেন এবং জেন মিস্টার রাসেলের কুকুরের নাম অনুসারে নতুন ক্যানোটির নাম রাখে দ্য ব্র্যান্ডিওয়াইন। জেন বছরের সবচেয়ে বড় সামাজিক অনুষ্ঠান চতুর্থ জুলাইয়ের পার্টিতেও যোগ দেয়, যেখানে আবারও জেহুর সাথে তার দেখা হয়। একসাথে নাচের পর জেহু তাকে চুমু খায় এবং তারপর প্রেম নিবেদন করে। জেহুর প্রতি আকর্ষণ অনুভব করা সত্ত্বেও, জেন তাকে ফিরিয়ে দেয় এবং সেখান থেকে দৌড়ে পালিয়ে যাওয়ার পথে পাহাড় থেকে নিচে পড়ে যায়। সে যাত্রায় জেন সুস্থ হয়ে ওঠে, কিন্তু জেহু শীঘ্রই ওই অঞ্চলে ছেড়ে চলে যায়।

প্রধান টোক, মি. রাসেল এবং মি. সোয়ান জেনকে  ফাদার জোসেফ এবং চিনুকদের সাথে রেখে অ্যাস্টোরিয়ায় চলে যান। শীঘ্রই চিনুকদের মধ্যে গুটিবসন্ত দেখা দেয়। জেন এবং ফাদার জোসেফ দুজনেরই বসন্তের টিকা নেওয়া ছিল; তারা চিনুকদের বাঁচানোর চেষ্টা করে কিন্তু জেনের বন্ধু সুইস সহ তাদের অনেকেই মারা যায়। কোনো দ্বিধা ছাড়াই জেন সুইসকে তার বিয়ের পোশাক পরিয়ে দেয়; সে নিশ্চিত যে স্বর্গে সুইসই হবে সবচেয়ে সুন্দরী নারী। হ্যান্ডসাম জিম শারীরিকভাবে অসুস্থ না হলেও মানসিকভাবে বিপর্যস্ত হয়ে পড়ে; তখন সে আর আগের সেই চিন্তামুক্ত যুবক নেই। সে নিজের নাম পরিবর্তন করে কির-উস্কো রাখে যার অর্থ বাঁকা নাক। পুরুষেরা অ্যাস্টোরিয়া থেকে ফিরে আসে, তাদের সাথে উইলিয়ামও ছিল। উইলিয়াম তার বাগ্‌দত্তা আগের মতো বন্য হয়ে উঠেছে দেখে মোটেও খুশি হয় না। কির-উস্কো জেনকে বলে যে উইলিয়ামকে তার পছন্দ নয়; সে একটা ইঁদুর বা মাছির মতো। জেন প্রতিবাদ করলেও, তার নিজের মনেও সন্দেহ ছিল, তাই সে উইলিয়ামকে চুমু খেয়ে শুভরাত্রি জানাতে অস্বীকার করে। জেন শীঘ্রই জানতে পারে যে উইলিয়াম কেবল জমির জন্য তাকে বিয়ে করতে চেয়েছিল, কারণ বিবাহিত পুরুষরা অবিবাহিতদের চেয়ে বেশি জমি পেত। আরও জানা যায় যে উইলিয়াম ইতোমধ্যেই একটি অর্ধ-মাকাহ-অর্ধ-শ্বেতাঙ্গ মেয়েকে বিয়ে করেছে, কিন্তু জেনের জন্য সে তাকে ছেড়ে আসতে প্রস্তুত। জেন বুঝতে পারে যে উইলিয়াম তাকে কখনো ভালোবাসেনি এবং সত্যি বলতে সেও তাকে কখনো ভালোবাসেনি, তাই সে বাগদান ভেঙে ফেলে এবং উইলিয়াম চলে যায়। জেন ফিলাডেলফিয়ায় ফিরে যাওয়ার সিদ্ধান্ত নেয় কিন্তু জেহুকে তার দিকে এগিয়ে আসতে দেখে তার মন পরিবর্তন করে। সে এখন আর ফিলাডেলফিয়ার মিস জেন পেক নয়, বরং শোলওয়াটার উপসাগরের বোস্টন জেন।

 প্রতিক্রিয়া 
কিরকাস রিভিউস বস্টন জেনকে "একটি হাস্যরসাত্মক ও দুর্দান্ত রোমান্টিক অ্যাডভেঞ্চার" হিসেবে অভিহিত করেছে।

একাধিক সমালোচক বস্টন জেনের চরিত্রগুলির প্রশংসা করেছেন, বিশেষ করে এর নায়িকার। বুকলিস্টের কে ওয়াইজম্যান জেনকে "নির্ভীক" এবং পাবলিশার্স উইকলি তাকে "অত্যন্ত মনোরম এবং অদম্য" বলে অভিহিত করেছে। কিরকাস রিভিউ যোগ করেছে যে চরিত্রটি "স্বকীয়"। অডিওফাইল উল্লেখ করেছে যে জেন ছাড়াও হোমের "তরুণ নারী চরিত্রগুলিতে একটি বিশেষ স্বকীয় স্পর্শ রয়েছে।"

ওয়াইজম্যান আরও আলোচনা করেছেন যে হোম "ঐতিহাসিক খুঁটিনাটির প্রতি (বিশেষ করে চিনুক ইন্ডিয়ানদের বিষয়ে) সূক্ষ্ম নজর দিয়েছেন" এবং সেইসাথে "মানব প্রকৃতির সম্পর্কে গভীর অন্তর্দৃষ্টি" প্রদর্শন করেছেন।

উপন্যাসটি সামগ্রিকভাবে ইতিবাচক সমালোচনা পেলেও, কিরকাস রিভিউ উল্লেখ করেছে যে "কয়েকটি পার্শ্বকাহিনি অসম্পূর্ণ রয়ে গেছে বা বেমানান বলে মনে হয়: জেনের বাবার স্বাস্থ্যের স্পষ্ট অবনতির বিষয়টি অমীমাংসিত রয়ে গেছে, এবং জেনের ভ্রমণসঙ্গীর ভূতের অবতারণা কাহিনি এগিয়ে নিতে খুব একটা সাহায্য করে না।" তবে তারা উপসংহারে বলেছে যে "প্রচ্ছদ চিত্রটি দুর্ভাগ্যজনকভাবে অতিরিক্ত শিশুতোষ চেহারার হলেও" উপন্যাসটি "অত্যন্ত উপভোগ্য ঐতিহাসিক রোমাঞ্চ" প্রদান করে।

বুকলিস্ট জেসালিন গিলসিগের পাঠ করা অডিওবুকটিরও একটি তারকাযুক্ত সমালোচনা করেছে। অডিওফাইল গিলসিগের "প্রাণবন্ত হাস্যরসের সাথে পড়ার" ক্ষমতার প্রশংসা করে উল্লেখ করেছে যে, তিনি "বিভ্রান্ত কিশোরী চরিত্রটিকে একটি মনোমুগ্ধকর বাস্তব রূপ দিয়েছেন। একইসাথে তিনি আদি আমেরিকান 'হ্যান্ডসাম জিম' থেকে শুরু করে খিটখিটে স্বভাবের মি. রাসেল—প্রত্যেকটি চরিত্রের মধ্যেই সীমান্তের সেই আদি ও অকৃত্রিম আবহ ফুটিয়ে তুলতে সক্ষম হয়েছেন।"

পাবলিশার্স উইকলি গিলসিগের পরিবেশনাকে "একটি উজ্জ্বল ও কার্যকর পঠন" হিসেবে অভিহিত করেছে। তারা বিশেষভাবে উল্লেখ করেছে যে গিলসিগ "দক্ষতার সাথে জেনের কণ্ঠস্বর সংশয়পূর্ণ থেকে ক্রুদ্ধ এবং পরবর্তীতে আত্মবিশ্বাসী স্বরে পরিবর্তন করেছেন, যা জেনের দুর্বল এবং অক্ষম অবস্থা থেকে বলিষ্ঠ ও প্রাণবন্ত মানুষে রূপান্তরিত হওয়ার চিত্রটি ফুটিয়ে তুলেছে"।

 পুরস্কার এবং সম্মাননা 
 এএলএ বেস্ট বুক ফর ইয়ং অ্যাডাল্টস (২০০২)
 বুক সেন্স ৭৬ পিক
 প্যারেন্টস গাইড টু চিলড্রেনস মিডিয়া অ্যাওয়ার্ড

 তথ্যসূত্র 

 বহিঃসংযোগ 

 লেখকের ওয়েবসাইট 

বিষয়শ্রেণী:মার্কিন শিশুতোষ উপন্যাস
বিষয়শ্রেণী:ঐতিহাসিক শিশুতোষ উপন্যাস
বিষয়শ্রেণী:২০০১ সালের শিশুদের বই
বিষয়শ্রেণী:শিশুতোষ ঐতিহাসিক উপন্যাস